Priču o nepotizmu prenijela je njemačka novinska agencija DPA te ostali njemački mediji

{"RELATED":2035707}

Mnogi ugledni njemački mediji objavili su vijest o nepotizmu u zagrebačkoj gradskoj upravi u kojoj je zaposleno šest članova obitelji Nevistić.

"U Zagrebačkoj Gradskoj upravi čak šestero pripadnika jedne obitelji našlo se zaposleno na vodećim pozicijama: Za ocem obitelji stigli su njegova supruga, dva sina, šogorica i snaha", piše njemačka novinska agencija DPA koja je prenijela priču.

Sadržaj se nastavlja...

“I tri i pol godine nakon ulaska zemlje u Europsku uniju, većina poslova i dalje se dobiva preko osobnih veza, što mlade i obrazovane Hrvate već godinama tjera u inozemstvo”, piše njemački Süddeutche Zeitung.

Zoran Nevistić pročelnik je Gradskog ureda za mjesnu samoupravu. Njegova supruga voditeljica je Odsjeka za statistička istraživanja, a njihov stariji sin savjetnik je u Gradskom uredu za prostorno uređenje.

U Gradskoj upravi posao je dobila i snaha Iva kao referentica u Gradskom uredu za zdravstvo. U uredu za mjesnu samoupravu na mjestu referentice zaposlena je i šogorica Nevistić. A na posljednji natječaj prijavio se i mlađi sin Filip, koji želi do posla u Uredu za javnu nabavu.

Do članova obitelji obitelji pokušali smo doći preko javno dostupnih brojeva sa službene stranice Grada Zagreba, ali za razgovor nisu bili spremni.

O svemu šuti i poslodavac - Grad Zagreb. Nitko iz Gradske uprave danas nije htio stati pred RTL-ove kamere. Iako smo ih kontaktirali i putem maila i putem telefona, konkretan odgovor nismo dobili.

O nepotizmu na hrvatski način raspisali su se i njemački mediji. Od portala dnevnih novina do mnogih regionalnih medija. Cijeli slučaj nazivaju bezobraznim, a zaključuju da se u Hrvatskoj i nakon ulaska u Europsku uniju, ljudi i dalje zapošljavaju - preko veze. Zbog takve slike o Hrvatskoj ljuti su i građani.

''Vrlo negativno! To se ne bi smjelo događati!“

''Svima je cilj da Hrvatska ide u dobrom smjeru, pogotovo otkad smo ušli u EU i mislim da bi se to svakako trebalo dovest na najmanju moguću razinu“, neki su od komentara Zagrepčana.

Da se pogodovanju u državnim i javnim službama mora stati na kraj, poručuje i protukandidatkinja gradonačelnika Milana Bandića.

''Uvijek svi misle da je rad u državnoj službi, odnosno javnim službama - siguran rad i tome će biti tako dok se radno zakonodavstvo ne izjednači. Dakle, rad u državoj službi i u drugoj službi treba izjednačiti, to je prva stvar. A ovo što se događa u Zagrebu je zaista specifičan slučaj, koji pokazuje: možemo! Možemo, nema kraja, možemo zaposliti pet, šest članova iste obitelji. Možemo što hoćemo i to je zapravo zaista ružna slika Zagreba“, poručuje Anka Mrak Taritaš, kandidatkinja za gradonačelnicu Zagreba.

Zagreba u čijoj Gradskoj upravi ovaj slučaj možda nije jedini.